**Rámcová dohoda**

uzatvorená podľa § 66 č. zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej aj „ZVO“) a podľa § 409 a nasl. zák. č. 513/1991 Zb. Obchodného zákonníka v znení neskorších predpisov

Číslo kupujúceho: **BBRSC/ /2023** Číslo predávajúceho:

**„****Bezhotovostný nákup pohonných látok prostredníctvom palivových kariet“**

**Časť predmetu zákazky č. 2 – Ostatné strediská**

(ďalej iba „*tovar*“)

(ďalej len „***rámcová dohoda***“ alebo „***zmluva***" v príslušnom gramatickom tvare)

medzi týmito zmluvnými stranami:

**Kupujúci: Banskobystrická regionálna správa ciest, a. s.**

Sídlo: Majerská cesta 94, 974 96 Banská Bystrica

Právna forma: Akciová spoločnosť zapísaná v Obchodnom registri

 Okresného súdu Banská Bystrica, Oddiel: Sa, Vložka č.: 909/S

Zastúpená: Ing. Martin Turčan, predseda predstavenstva

 Ing. Róbert Machala, podpredseda predstavenstva

Oprávnený konať

vo veciach zmluvy: Ing. Tomáš Maňúr, prevádzkovo-technický riaditeľ

v realizačných veciach: Ján Lehotský, vedúci oddelenia dopravy, jan.lehotsky@bbrsc.sk

IČO: 36 836 567

DIČ: 2022451189

IČ DPH: SK 2022451189

Bankové spojenie: VÚB a. s., pobočka Banská Bystrica alebo SLSP, a. s. Banská Bystrica

IBAN: SK82 0200 0000 0021 8394 4256 alebo SK75 0900 0000 0051 5223 6103

Telefón: +421 48 414 27 61

E-mail: podatelna@bbrsc.sk

(ďalej aj ako „***objednávateľ***“ v príslušnom gramatickom tvare)

**Predávajúci:**

Sídlo:

Právna forma:

Zastúpená:

Oprávnený konať

vo veciach zmluvy:

IČO:

DIČ:

IČ DPH:

Bankové spojenie:

IBAN:

Telefón:

E-mail:

(ďalej aj ako „***dodávateľ***“ v príslušnom gramatickom tvare a spolu s kupujúcim ďalej iba „***zmluvné strany***“ v príslušnom gramatickom tvare).

**PREAMBULA**

1. Táto zmluva je uzavretá na základe verejného obstarávania, ktoré uskutočnil kupujúci, ako výsledok zadávania nadlimitnej zákazky zadávanej postupom podľa § 66 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) na predmet zákazky **„Bezhotovostný nákup pohonných látok prostredníctvom palivových kariet“, Časť predmetu zákazky č. 2 – Ostatné strediská** (ďalej iba „verejné obstarávanie“).

**I**

**ÚVODNÉ USTANOVENIA**

1. Predávajúci vyhlasuje, že je podnikateľom alebo obchodnou spoločnosťou s právnou subjektivitou, ktorej predmetom podnikania je činnosť v rozsahu požadovanom súťažnými podmienkami verejného obstarávania, spĺňa podmienku spôsobilosti po materiálnej, technickej, technologickej i personálnej stránke, na dodanie tovaru v zmysle na predmet zmluvy sa vzťahujúcich platných všeobecne záväzných právnych predpisov a technických noriem Slovenskej republiky a Európskej únie, spĺňa podmienky zákona č. 315/2016 Z. z. o registri partnerov verejného sektora a o zmene a doplnení niektorých zákonov a je oprávnený túto zmluvu uzavrieť a naplniť účel zmluvy.
2. Predávajúci berie na vedomie, že v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov, nakoľko nie je subjektom verejnej správy a zároveň, na základe tejto zmluvy prijíma alebo bude prijímať finančné prostriedky uvedené v ustanovení § 2 ods. 1 písm. a) bod 1. tohto zákona, preto, ak spĺňa podmienky na zápis do registra partnerov verejného sektora ako účastník zmluvy podľa ustanovenia § 2 ods. 1 písm. d) tohto zákona a k času podpisu zmluvy nezabezpečil svoj zápis do registra podľa tohto zákona, kupujúci ako účastník zmluvy, ktorý poskytuje finančné prostriedky podľa ustanovenia § 2 ods. 1 písm. a) prvého bodu tohto zákona nie je v omeškaní, ak z tohto dôvodu neplní, čo mu ukladá táto zmluva, pričom kupujúci má tiež právo odstúpiť od tejto zmluvy bez nároku predávajúceho na plnenie titulom kúpnej ceny.
3. Predávajúci je povinný pri plnení predmetu zmluvy dodržiavať všetky platné všeobecne záväzné právne predpisy Slovenskej republiky a Európskej únie vzťahujúce sa na predmet zmluvy.
4. Predávajúci berie na vedomie, že pri dodaní predmetu zmluvy prostredníctvom subdodávateľov (ďalej aj ako „subdodávka“) zodpovedá predávajúci tak, ako keby predmet zmluvy alebo jeho časť dodával sám. Predávajúci je povinný vopred písomne oznámiť kupujúcemu akékoľvek zmeny týkajúce sa subdodávok.
5. Predávajúci vyhlasuje, že pred uzavretím zmluvy dostatočne zvážil a s vynaložením odbornej starostlivosti a všetkého úsilia posúdil do úvahy prichádzajúce riziká spojené s plnením predmetu zmluvy, v cenovej ponuke vzal do úvahy kompletný rozsah nákladov a cien materiálov, prác, služieb potrebných na splnenie predmetu zmluvy a tieto zahrnul do ceny za dodanie predmetu zmluvy.

**II**

**PREDMET RÁMCOVEJ ZMLUVY**

1. Predmetom zmluvy je dodanie tovaru, a to konkrétne bezhotovostný nákup pohonných látok prostredníctvom palivových kariet (motorovej nafty a bezolovnatého automobilového benzínu s oktánovým číslom minimálne 95) na princípe akceptácie palivovej karty ako prostriedku bezhotovostnej platby za odobraté tovary na/vo všetkých čerpacích staniciach/výdajných miestach predávajúceho a jeho zmluvných partnerov nachádzajúcich sa v mieste sídla jednotlivých stredísk kupujúceho, alebo v maximálnej vzdialenosti do 12 cestných kilometrov od stredísk kupujúceho nachádzajúcich sa v Banskobystrickom kraji, vrátane bezplatného vystavenia a dodania palivových kariet.
2. Dodávaná motorová nafta musí spĺňať minimálne funkčné, prevádzkové a technické požiadavky a kvalitatívne parametre v súlade so STN EN 590:2023 a zákona č. 146/2023 Z. z. o ochrane ovzdušia a o zmene a doplnení niektorých zákonov, ktorou sa stanovujú požiadavky na kvalitu palív a vedenie prevádzkovej evidencie o palivách v znení neskorších predpisov.
3. Dodávaný automobilový benzín musí spĺňať minimálne funkčné, prevádzkové a technické požiadavky a kvalitatívne parametre v súlade so STN EN 228+A1:2018/Z1 a zákona č. 146/2023 Z. z. o ochrane ovzdušia a o zmene a doplnení niektorých zákonov.
4. Kupujúci bude odoberať pohonné látky podľa svojich aktuálnych prevádzkových potrieb.
5. Predpokladaný minimálny počet palivových kariet na čerpanie pohonných látok v Slovenskej republike je 90 ks.
6. Kupujúci nie je povinný vyčerpať predpokladaný finančný objem ani predpokladané množstvo pohonných látok uvedené v prílohe č. 2 tejto zmluvy, ani predpokladaný počet palivových kariet uvedený v ods. 5 tohto článku zmluvy.

**III**

**POŽIADAVKY NA PREDMET RÁMCOVEJ DOHODY**

1. Miestom dodania palivových kariet ako prostriedku bezhotovostnej úhrady za odobraté tovary je sídlo kupujúceho na adrese **Majerská cesta 94, 974 96 Banská Bystrica.**
2. Miestom nákupu (odberu) pohonných látok sú jednotlivé čerpacie stanice/výdajné miesta dodávateľa a jeho zmluvných partnerov nachádzajúcich sa v mieste sídla stredísk kupujúceho, alebo v maximálnej vzdialenosti do 12 cestných kilometrov od stredísk kupujúceho, kde bude možné odoberať pohonné látky s akceptáciou palivovej karty ako prostriedku bezhotovostnej úhrady za odobraté pohonné látky, ktorých zoznam je uvedený v prílohe č. 5 tejto zmluvy.
3. Kupujúci bude odoberať pohonné látky podľa svojich aktuálnych prevádzkových potrieb, preto kupujúci nebude povinný počas trvania zmluvy odobrať uvedené predpokladané množstvo pohonných látok v celom rozsahu.
4. Zmluva sa uzatvára na dobu určitú, a to 48 mesiacov odo dňa nadobudnutia účinnosti zmluvy, alebo do vyčerpania finančného limitu zodpovedajúceho celkovej kúpnej cene tovaru uvedenej v článku IV ods. 2 tejto zmluvy, podľa toho, ktorá z týchto udalostí nastane skôr.
5. **Požiadavky na palivovú kartu ako prostriedok bezhotovostnej úhrady za odobraté pohonné látky:**
* palivová karta s magnetickým prúžkom a/alebo čipom,
* palivová karta môže byť použitá len po zadaní osobitne prideleného a dôverne oznámeného PIN kódu,
* vystavenie a dodanie palivových kariet bezodplatne do desať (10) pracovných dní odo dňa zadania požiadavky na vydanie palivových kariet,
* v prípade vydávania palivových kariet s časovo obmedzenou platnosťou automatická prolongácia (zvonu vydanie) palivovej karty pred uplynutím doby jej platnosti, bez zmeny nastavaného PIN kódu a bez zmeny nastavených limitov transakcií,
* vydanie palivovej karty podľa požiadavky kupujúceho minimálne v nasledujúcich skupinách:
	1. palivová karta vydaná na evidenčné číslo vozidla,
	2. palivová karta vydaná na identifikačné číslo užívateľa (zamestnanca kupujúceho),
	3. palivová karta na ľubovoľného užívateľa bez kontroly užívateľa a evidenčného čísla vozidla,
	4. sudová karta – tankovanie paliva do rôznych prenosných nádob alebo palivových nádrží,
* zablokovanie stratenej /odcudzenej/ znehodnotenej palivovej karty do jednej (1) hodiny od nahlásenia požiadavky na zablokovanie palivovej karty príslušnému pracovisku dodávateľa,
* možnosť nastavenia finančných limitov transakcií/druhov povolených transakcií vykonaných jednotlivou palivovou kartou prostredníctvom on-line informačného systému dodávateľa,
* možnosť priradenia vystavených palivových kariet jednotlivým nákladovým strediskám kupujúceho.
1. **Požiadavky na on-line informačný systém uchádzača:**

Uchádzač zriadi obstarávateľovi zabezpečený samostatný prístup na internetový portál, do ktorého je potrebné sa prihlásiť menom a heslom, pre účely evidencie transakcií vykonaných jednotlivými palivovými kartami a pre účely správy palivových kariet. Hierarchia prístupov:

* + 1. administrátor:
		- možnosť zadať požiadavku na vystavenie a dodanie palivových kariet, zablokovanie existujúcich palivových kariet,
		- možnosť nastavenia finančných limitov transakcií / druhov povolených transakcií vykonaných jednotlivou palivovou kartou,
		- zobrazovanie všetkých transakcií vykonaných jednotlivými palivovými kartami,
		- generovanie výstupov v elektronickej podobe v štruktúre údajov podľa tabuľky nižšie,
1. užívateľ:
	* + zobrazovanie transakcií vykonaných vlastnou palivovou kartou.

 **Štruktúra údajov generovaných informačným systémom:**

|  |
| --- |
| EČ – číslo odberateľa v elektronickom systéme |
| Číslo palivovej karty |
| Dátum čerpania pohonných látok |
| Čas čerpania pohonných látok |
| Číslo potvrdenky z čerpacej stanice |
| Kód čerpacej stanice |
| Názov čerpacej stanice |
| Kód zákazníka |
| Kód nákladového strediska |
| Číslo tovaru |
| % DPH |
| Množstvo odobratých pohonných látok |
| Brutto jednotková cena v mene krajiny nákupu |
| Mena krajiny nákupu |
| Netto suma v mene krajiny nákupu  |
| Hodnota DPH v mene krajiny nákupu |
| Brutto suma nákupu v mene krajiny nákupu |
| Brutto jednotková cena v EUR |
| Mena krajiny (EUR) |
| Netto suma nákupu v EUR |
| Hodnota DPH v EUR |
| Brutto suma nákupu v EUR |
| Kilometre |
| Číslo faktúry |

1. Poskytnutie bezhotovostného nákupu pohonných látok (motorového benzínu a motorovej nafty) pre prevádzku motorových vozidiel v sieti čerpacích staníc predávajúceho alebo jeho zmluvných partnerov na celom území Slovenskej republiky.
2. Predávajúci sa zaväzuje dvakrát mesačne (k 15. a k poslednému dňu mesiaca) zasielať jednotlivým zodpovedným osobám kupujúceho (uvedeným v prílohe č. 4 tejto zmluvy) prehľady vyúčtovania uskutočnených odberov pohonných látok podľa jednotlivých palivových kariet vydaných predávajúcim s uvedením dátumu a času čerpania, miesta čerpania, množstva a druhu čerpaných pohonných hmôt, ceny čerpania, identifikácie potvrdenky na overenie zaúčtovania zmluvnej zľavy a ceny celkom za palivovú kartu v danom období.
3. Dodanie palivových kariet na bezhotovostný nákup pohonných látok v požadovanom množstve podľa objednávok zabezpečí predávajúci najneskôr do 10 dní odo dňa účinnosti zmluvy a po odovzdaní vyplnených objednávok na platobné karty predávajúcemu počas platnosti a účinnosti zmluvy. Možnosti funkcionality palivových kariet si kupujúci určí v objednávke palivových kariet.
4. Platnosť palivovej karty nesmie byť kratšia ako **24 mesiacov** odo dňa jej vystavenia. Jej použitie musí byť viazané na znalosť PIN - kódu, vytvorený blokačný systém (zablokovanie karty, vydanie náhradnej karty, obmedzenie finančného limitu za tankovanie, možnosť nahlásenia karty na zaradenie na blokačnú listinu nepretržite počas 24 hodín).
5. Reklamácie sporných tankovaní pohonných látok zo strany kupujúceho palivových kariet predávajúci prešetrí do 20 dní odo dňa ich doručenia.
6. Prílohou č. 5 tejto zmluvy je zoznam čerpacích staníc ku dňu uzavretia zmluvy, ktoré akceptujú úhradu nakúpených pohonných látok na palivové karty vydané predávajúcim. Zmeny údajov uvedených v zozname bude predávajúci priebežne oznamovať.

**IV**

**KÚPNA CENA**

1. Cena za predmet plnenia zmluvy je stanovená podľa zákona č.18/1996 Z. z. o cenách v znení neskorších predpisov a vyhlášky MF SR Č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov. Cena je v súlade s ustanovením § 2 citovaného zákona o cenách založená na cene obchodného alebo sprostredkovateľského výkonu, ekonomicky oprávnených nákladov a primeranom zisku. Zmluvná cena pokrýva všetky ekonomicky oprávnené náklady predávajúceho vynaložené na predmet zmluvy špecifikovaný v čl. III a primeraný zisk podľa ustanovenia § 2 zákona č. 18/1996 Z. z. o cenách v platnom znení. Kúpna cena je cenou konečnou v súlade s ustanovením § 3 citovaného zákona o cenách. Predávajúci nie je oprávnený fakturovať žiadne ďalšie náklady.
2. Celkový maximálny finančný limit tejto zmluvy za bezhotovostný nákup pohonných látok prostredníctvom palivových kariet, sumárne počas platnosti a účinnosti zmluvy je:

Celkový finančný limit EUR bez DPH

DPH 20 % EUR

Celkový finančný limit EUR s DPH

Kupujúci si vyhradzuje právo celkový maximálny finančný limit za predmet zmluvy nevyčerpať a predávajúci sa zaväzuje uvedené právo kupujúceho akceptovať.

*Ak predávajúci je platcom DPH uvedie ceny za predmet dohody v súlade s ods. 8 tohto článku zmluvy. DPH bude účtovaná podľa všeobecne záväzných právnych predpisov platných v čase zdaniteľného plnenia.*

*Ak predávajúci nie je platcom DPH, uvedie ceny za predmet dohody v súlade s ods. 8 tohto článku zmluvy. V prípade, ak sa predávajúci počas plnenia zmluvy stane platcom DPH, táto skutočnosť nie je dôvodom na zmenu dohodnutých cien a ceny sa nezvyšujú o príslušnú sadzbu DPH.*

*V prípade predávajúceho z iného štátu ako Slovenskej republiky, je predávajúci povinný uviesť celkový finančný limit pre kupujúceho vrátane všetkých daňových povinností kupujúceho. Ak je predávajúci identifikovaný pre DPH v inom členskom štáte Európskej únie alebo je zahraničnou osobou z iného tretieho štátu, tento predávajúci nebude pri plnení dohody fakturovať DPH. Takýto predávajúci musí uviesť príslušnú sadzbu a výšku DPH podľa zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) a celkový finančný limit vrátane DPH. Kupujúci v tomto prípade bude registrovaný pre DPH podľa ustanovenia § 7 a/alebo ustanovenia § 7a zákona o DPH a bude povinný odviesť DPH v Slovenskej republike podľa zákona o DPH. (v dohode sa uvedie len aktuálna alternatíva).*

1. Výška pevne dohodnutej zľavy z priemernej týždennej jednotkovej ceny v EUR s DPH za/na 1 liter (l) motorového benzínu natural s oktánovým číslom minimálne 95 odobratého na palivovú kartu na čerpacích staniciach predávajúceho alebo jeho zmluvných partnerov odobratej na palivovú kartu na čerpacích staniciach predávajúceho alebo jeho zmluvných partnerov je .................EUR s DPH**.**
2. Výška pevne dohodnutej zľavy z priemernej týždennej jednotkovej ceny v EUR s DPH za/na 1 liter (l) motorovej nafty odobratej na palivovú kartu na čerpacích staniciach predávajúceho alebo jeho zmluvných partnerov je ........................... EUR s DPH.
3. Výšku zľavy vyjadrenú v EUR s DPH v ods. 3 a ods. 4 tohto článku zmluvy predávajúci garantuje a je záväzná počas celej platnosti a účinnosti tejto zmluvy.
4. Na účely tejto zmluvy sa rozumie:
5. *Priemernou týždennou jednotkovou cenou v EUR s DPH,* priemerná týždenná cena za 1 liter (l) motorového benzínu natural s oktánovým číslom minimálne 95, resp. priemerná týždenná cena za 1 liter (l) motorovej nafty vyjadrená v EUR s DPH uverejnená Štatistickým úradom Slovenskej republiky na URL adrese [http://statdat.statistics.sk](http://statdat.statistics.sk/) za mesiac, za ktorý predávajúci vystavuje faktúru za odobraté PHM.
6. *Dohodnutou cenou,* priemerná týždenná jednotková cena za 1 liter (l) motorového benzínu natural s oktánovým číslom minimálne 95, resp. priemerná týždenná cena za 1 liter (l) motorovej nafty vyjadrená v EUR s DPH znížená o poskytovanú zľavu podľa ods. 3 a ods. 4 tohto článku zmluvy.
7. Dohodnutá, tzn. zľavnená cena za príslušný kalendárny týždeň je výsledkom matematického rozdielu priemernej týždennej jednotkovej ceny v EUR s DPH za 1 liter (l) motorového benzínu natural s oktánovým číslom min 95, resp. za 1 liter (l) motorovej nafty za kalendárny týždeň, ktorý predchádza týždňu, za ktorý predávajúci vystavuje faktúru za odobraté PHM a výšky dohodnutej zľavy v eurách podľa ods. 3 a ods. 4 tohto článku zmluvy z tejto priemernej týždennej jednotkovej ceny vypočítanej v súlade s ods. 8 tohto článku zmluvy.
8. Fakturačná cena za príslušný kalendárny týždeň je výsledkom súčinu skutočne odobratého množstva pohonných látok kupujúcim za príslušný kalendárny týždeň a dohodnutej ceny podľa ods. 7 tohto článku zmluvy.
9. V zľave sú zohľadnené aj všetky náklady predávajúceho na vydanie palivovej karty na nákup pohonných látok a ich prevádzku v systéme a tiež náklady spojené s jej vydaním vrátane všetkých ostatných súvisiacich nákladov. Kupujúci nebude okrem ceny za pohonné látky uhrádzať predávajúcemu žiadne ďalšie náklady, prirážky a poplatky k dohodnutej cene stanovenej podľa tejto zmluvy.
10. Za vydanie a správu palivovej karty si predávajúci počas celej platnosti a účinnosti zmluvy nebude účtovať žiadny poplatok.

**V**

**PLATOBNÉ PODMIENKY**

1. Kupujúci sa zaväzuje za dodaný predmet zmluvy zaplatiť predávajúcemu cenu dohodnutú podľa zásad v článku IV zmluvy bezhotovostným prevodom na základe faktúry vystavenej predávajúcim. Kupujúci neposkytuje preddavok na zrealizovanie predmetu plnenia zmluvy. Kupujúci sa zaväzuje uhradiť čerpanie pohonných látok na palivové karty prostredníctvom prevodných príkazov na základe prehľadov vyúčtovania odberov pohonných látok predložených predávajúcim. Úhrada za odbery pohonných látok sa bude realizovať na základe faktúry predkladanej jednotlivým súčastiam kupujúceho dvakrát do mesiaca so splatnosťou 30 dní odo dňa prevzatia a odsúhlasenia faktúry jednotlivými súčasťami objednávateľa.
2. Každá faktúra musí mať náležitosti podľa zákona č. 222/2004 Z. z. o dani z pridanej hodnoty. Neoddeliteľnou súčasťou faktúry bude originál prehľadu vyúčtovania odberov pohonných látok. Splatnosť faktúr je 30 dní. Ak predložená faktúra nebude spĺňať náležitosti podľa tohto článku zmluvy, alebo nebude vystavená v súlade s platnou zmluvou, kupujúci ju vráti v lehote splatnosti predávajúcemu na dopracovanie. V tomto prípade plynutie lehoty splatnosti takejto faktúry sa prerušuje a nová lehota splatnosti začne plynúť dňom nasledujúcim po dni prevzatia a odsúhlasenia faktúry kupujúcim.

**VI.**

**SUBDODÁVATELIA A REGISTER PARTNEROV VEREJNÉHO SEKTORA**

1. Predávajúci nesmie predmet zmluvy ako celok odovzdať na dodanie inému subjektu. Časť predmetu zmluvy môže predávajúci odovzdať na vykonanie svojmu subdodávateľovi uvedenému v zozname subdodávateľov, ktorý tvorí osobitnú prílohu tejto zmluvy. Predávajúci predkladá v Prílohe č. 3 k tejto zmluve zoznam všetkých svojich subdodávateľov (identifikačné údaje a predmet subdodávky) a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia tejto Zmluvy (aj počas plynutia záručnej doby) je predávajúci povinný písomne vopred oznámiť kupujúcemu akúkoľvek zmenu údajov o subdodávateľovi.
2. Súhlas kupujúceho s dodaním časti predmetu zmluvy prostredníctvom subdodávateľa nezbavuje predávajúceho povinnosti a zodpovednosti za činnosti subdodávateľa.
3. Predávajúci je oprávnený kedykoľvek počas trvania zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 5 dní pred prijatím subdodávky od nového subdodávateľa, alebo od uzavretia zmluvné vzťahu s novým subdodávateľom (podľa toho ktorá udalosť nastane skôr), je predávajúci povinný oznámiť kupujúcemu (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť kupujúcemu doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) ZVO pre daný predmet subdodávky. Až do splnenia tejto zmluvy je predávajúci povinný oznámiť kupujúcemu akúkoľvek zmenu údajov o novom subdodávateľovi. Povinnosti uvedené v ods. 1. a ods. 3. tohto článku zmluvy nie je predávajúci povinný plniť v prípade subdodávateľov, ktorí mu dodávajú tovary.
4. Počas trvania zmluvy je predávajúcioprávnený zmeniť subdodávateľa uvedeného v Prílohe č. 3 tejto zmluvy výlučne na základe dodatku k tejto zmluve.
5. Kupujúci v zmysle ustanovenia § 41 ods. 4 Zákona o verejnom obstarávaní určuje pravidlá pre zmenu subdodávateľa počas plnenia tejto zmluvy tak, že subdodávateľ, ktorého predávajúci navrhne na zmenu musí spĺňať podmienky účasti týkajúce sa osobného postavenia podľa ustanovenia § 32 ods. 1 Zákona o verejnom obstarávaní. predávajúci je povinný najneskôr 5 dní pred tým, ako má nastať

zmena subdodávateľa, kupujúcemu doručiť písomné oznámenie o zmene subdodávateľa, ktoré bude obsahovať minimálne:

* podiel na predmete kúpy, ktorý má subdodávateľ dodať,
* identifikačné údaje subdodávateľa vrátane údajov o osobe oprávnenej konať za subdodávateľa v rozsahu meno, priezvisko, adresa pobytu a dátum narodenia,
* čestné vyhlásenie, že subdodávateľ spĺňa podmienky účasti týkajúce sa osobného postavenia podľa § 32 ods. 1 Zákona o verejnom obstarávaní.
1. Kupujúci si splnenie podmienok určených pre subdodávateľa overí v zozname hospodárskych subjektov vedenom na Úrade pre verejné obstarávanie v zmysle ustanovenia § 152 Zákona o verejnom obstarávaní, prípadne vyžiadaním si dokladov od predávajúceho, týkajúcich sa subdodávateľa a preukazujúcich spĺňanie podmienok určených pre subdodávateľa. V prípade, ak predávajúci nebude postupovať v zmysle ustanovení tohto odseku, kupujúci je oprávnený od zmluvy alebo jej časti odstúpiť z dôvodu jej podstatného porušenia; náhrada škody a uloženie zmluvnej pokuty v zmysle tejto Zmluvy tým nie je dotknutá.
2. Subdodávatelia sú povinní spĺňať podmienky účasti týkajúce sa osobného postavenia, pričom nesmú u nich existovať dôvody na vylúčenie podľa § 40 ods. 6 písm. a) až g) a ods. 8 Zákona o verejnom obstarávaní. Ak subdodávateľ nespĺňa podmienky podľa predchádzajúcej vety kupujúci je oprávnený písomne požiadať predávajúceho o jeho nahradenie. Predávajúci je povinný do 5 dní od doručenia žiadosti podľa predchádzajúcej vety predložiť kupujúcemu návrh nového subdodávateľa.
3. Využitím subdodávateľa pri plnení predmetu zmluvy nie je dotknutá zodpovednosť predávajúceho za plnenie zmluvy (§ 41 ods. 8 Zákona o verejnom obstarávaní).
4. Ak došlo k výmazu subdodávateľa z registra partnerov verejného sektora, je predávajúci povinný túto skutočnosť oznámiť kupujúcemu a zároveň nahradiť takéhoto subdodávateľa subdodávateľom, ktorý bude spĺňať podmienky podľa § 2 ods. 5 písm. e) Zákona o verejnom obstarávaní, § 2 ods. 1 písm. a) bod 7 Zákona o registri partnerov verejného sektora a ak má povinnosť zapisovať sa do registra partnerov verejného sektora, musí byť v ňom zapísaný v zmysle § 11 zákona o verejnom obstarávaní.
5. Zmluvné strany sa dohodli za účelom zabezpečenia všetkých povinností predávajúceho podľa tohto článku zmluvy na zmluvnej pokute tak, že v prípade porušenia ktorejkoľvek z povinností týkajúcej sa subdodávateľov alebo ich zmeny zo strany predávajúceho má kupujúci okrem práva odstúpiť od zmluvy aj nárok na zmluvnú pokutu vo výške 5 % z ceny služby bez DPH, za každé porušenie ktorejkoľvek z vyššie uvedených povinností tohto článku zmluvy predávajúcim, a to aj opakovane. Zmluvné strany prehlasujú, že považujú dohodnutú výšku zmluvnej pokuty za primeranú vzhľadom na charakter a povahu zmluvnou pokutou zabezpečovaných povinností predávajúcim a cenu služby.

**VII**

**UKONČENIE ZMLUVNÉHO VZŤAHU**

1. Táto zmluva zanikne okrem uplynutia doby, na ktorú bola uzavretá (48 mesiacov) aj písomnou dohodou zmluvných strán, písomným odstúpením od zmluvy niektorou zmluvnou stranou, zánikom ktoréhokoľvek účastníka zmluvy bez právneho nástupcu alebo vyčerpaním sumy určenej na plnenie uvedenej v článku IV tejto zmluvy.
2. V prípade zániku zmluvy dohodou zmluvných strán, táto zaniká dňom uvedeným v tejto zmluve. V tejto zmluve sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku zmluvy dohodou.
3. Ak predávajúci koná v rozpore s touto zmluvou, súťažnými podkladmi, právnymi predpismi a na písomnú výzvu kupujúceho toto konanie a jeho následky v určenej lehote neodstráni, je kupujúci oprávnený od zmluvy odstúpiť, pričom nastávajú účinky odstúpenia od zmluvy v zmysle § 349 a nasl.

Obchodného zákonníka. Predchádzajúca písomná výzva kupujúceho nie je potrebná v prípade odstúpenia od zmluvy zo strany kupujúceho v prípade podstatného porušenia zmluvy podľa ods. 4 tohto článku.

1. Kupujúci si vyhradzuje právo odstúpenia od zmluvy aj bez predchádzajúcej písomnej výzvy:
2. pre nedodržanie jednotkových zmluvných cien podľa zmluvy a cenovej ponuky predávajúceho,
3. ak nie je predávajúci schopný zabezpečiť dodanie objednaného množstva tovaru v danom období podľa tejto zmluvy,
4. ak predávajúci postúpi akékoľvek pohľadávky (práva) vyplývajúce z tejto zmluvy na tretiu osobu,
5. ak na miesto predávajúceho vstúpi iná osoba následkom právneho nástupníctva.
6. Odstúpenie musí mať písomnú formu a musí byť doručené druhej zmluvnej strane. Účinky odstúpenia nastávajú dňom doručenia odstúpenia druhej zmluvnej strane.
7. V prípade, ak nastanú právne skutočnosti majúce za následok zmenu v právnom postavení predávajúceho ako vyhlásenie konkurzu alebo povolenie reštrukturalizácie a vstup do likvidácie, použijú sa príslušné ustanovenia zákona č. 7/2005 Z. z. o konkurze a reštrukturalizácii a o zmene a doplnení niektorých zákonov a zákona č. 513/1991 Zb. Obchodný zákonník Predávajúci je povinný oznámiť tieto skutočnosti kupujúcemu najneskôr do 3 dní odo dňa, kedy tieto skutočnosti nastali. Ak tak neurobí, zodpovedá za škodu spôsobenú kupujúcemu v dôsledku porušenia tejto povinnosti a kupujúci má právo odstúpiť od zmluvy. V ďalšom, v prípade zmeny právnej formy, zmeny v oprávneniach konať v mene predávajúceho alebo akejkoľvek inej zmeny majúcej priamy vplyv na plnenie zo strany predávajúceho, je predávajúci povinný oznámiť tieto skutočnosti kupujúcemu najneskôr do 7 dní odo dňa, kedy tieto skutočnosti nastali. Ak tak neurobí, zodpovedá za škodu spôsobenú kupujúcemu v dôsledku porušenia tejto povinnosti a kupujúci má právo odstúpiť od zmluvy. Za akúkoľvek inú zmenu sa považuje aj zmena bankového spojenia predávajúceho, pričom k tejto informácii je predávajúci povinný predložiť aj potvrdenie príslušnej banky.

**VIII**

**ZÁVEREČNÉ USTANOVENIA**

1. Pri riešení otázok výslovne neupravených touto Zmluvou sa zmluvné strany budú riadiť príslušnými ustanoveniami zákona č. 513/1991 Zb. Obchodného zákonníka v znení neskorších predpisov a ustanoveniami ostatných všeobecne záväzných právnych predpisov platných na území Slovenskej republiky.
2. Túto zmluvu možno meniť a dopĺňať len očíslovanými písomnými dodatkami podpísanými štatutárnymi zástupcami zmluvných strán.
3. Zmluva sa uzatvára na dobu splnenia všetkých záväzkov zmluvných strán vyplývajúcich z tejto zmluvy. Po uvedenú dobu je pre plnenie tejto zmluvy zachovaná záväzná viazanosť ponuky predávajúceho.
4. Zmluvu je možné zrušiť písomnou dohodou zmluvných strán alebo odstúpením od zmluvy. Odstúpením od zmluvy zanikajú všetky práva a povinnosti strán zo zmluvy okrem práv na náhradu spôsobenej škody a ušlého zisku, práv na dovtedy uplatnené, resp. zákonné sankcie, práv a povinností vyplývajúcich z ustanovení tejto zmluvy a všeobecne záväzných právnych predpisov o poskytovaní záruky a zodpovednosti za vady tovaru, ktorý bol do odstúpenia dodaný a iných práv a povinností, ktoré podľa ich povahy majú trvať aj po zániku zmluvy odstúpením.
5. Zmluvné strany prehlasujú, že túto zmluvu uzavreli slobodne a vážne, neuzavreli ju v tiesni ani za nápadne nevýhodných podmienok, pozorne si ju prečítali, porozumeli jej a nemajú proti jej forme ani obsahu žiadne námietky, ani návrhy na doplnenie, čo zástupcovia zmluvných strán plne spôsobilí na právne úkony a oprávnení konať v mene spoločnosti potvrdzujú vlastnoručnými podpismi.
6. Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo tejto zmluvy, resp. jej časti na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná a zároveň druhá zmluvná strana bude oprávnená od tejto zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od tejto zmluvy doručené druhej zmluvnej strane.
7. Predávajúci prehlasuje, že považuje dohodnuté výšky zmluvných pokút podľa tejto zmluvy za primerané vzhľadom na charakter a povahu zmluvnou pokutou zabezpečovaných povinností predávajúceho a kúpnu cenu. Uplatnením alebo zaplatením zmluvnej pokuty nie je dotknuté právo kupujúceho na náhradu škody. Zaplatenie zmluvnej pokuty predávajúcim nezbavuje predávajúceho povinnosti, ktorej splnenie zmluvná pokuta zabezpečuje, ak nie je v zmluve uvedené inak.
8. Medzi zmluvnými stranami je dohodnutá tzv. „domnienka doručenia“, t. j. každá odoslaná písomnosť sa považuje za doručenú momentom odmietnutia jej prijatia adresátom, alebo uplynutím tretieho dňa od uloženia písomnosti na pošte alebo uplynutím tretieho dňa od odoslania písomnosti odosielateľom adresátovi, ak ide o mailovú komunikáciu.
9. Akékoľvek oznámenia či komunikácia podľa tejto zmluvy môžu byť doručené v písomnej forme osobne, kuriérom, doporučenou poštou, e-mailom, faxom na adresy zmluvných strán uvedené v záhlaví tejto zmluvy alebo do rúk príslušného zástupcu zmluvnej strany.
10. Táto zmluva sa **uzatvára na dobu určitú 48 mesiacov** odo dňa nadobudnutia jej účinnosti, **alebo do vyčerpania** **finančného limitu zodpovedajúceho kúpnej cene tovaru** podľa toho, ktorá z týchto udalostí nastane skôr. Rámcová dohoda nadobúda platnosť dňom jej podpisu štatutárnym orgánom obidvoch zmluvných strán a účinnosť dňom nasledujúcim po dni jej zverejnenia v Centrálnom registri zmlúv ([www.crz.gov](http://www.crz.gov)) v súlade s ustanovením § 47a ods. 1 zákona č. 40/1964 Zb. Občiansky zákonník v znení neskorších predpisov v spojení s ustanovením § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
11. Akékoľvek ustanovenie tejto zmluvy, ktoré je alebo sa stane neplatným, nezákonným, neúčinným alebo nevynútiteľným podľa platného práva, nemá a ani v budúcnosti to nebude mať za následok neplatnosť, neúčinnosť alebo nevynútiteľnosť ostatných ustanovení zmluvy. Zmluvné strany sú povinné v dobrej viere, rešpektujúc zásady poctivého obchodného styku rokovať tak, aby bolo neplatné, neúčinné alebo nevynútiteľné ustanovenie zmluvy písomne nahradené iným ustanovením, ktorého vecný obsah bude zhodný, alebo čo možno najviac podobný ustanoveniu, ktoré je nahradzované, pričom účel a zmysel zmluvy musí byť zachovaný. Do doby, pokiaľ takáto Dohoda nebude uzavretá, rovnako v prípade, ak k nej vôbec nedôjde, použijú sa na nahradenie neplatného, neúčinného alebo nevynútiteľného ustanovenia iné ustanovenia zmluvy, a ak také ustanovenia nie sú, použijú sa ustanovenia slovenských právnych predpisov a inštitútov, ktoré sú upravené slovenským právnym poriadkom, pričom sa použijú také ustanovenia, ktoré zodpovedajú kritériám predchádzajúcej vety.
12. Zmluvné strany vyhlasujú, že sú si vedomé všetkých následkov vyplývajúcich z tejto zmluvy, že ich zmluvná voľnosť nie je ničím obmedzená, a že im nie sú známe okolnosti, ktoré by im bránili platne uzavrieť túto zmluvu. V prípade, že taká okolnosť existuje zodpovedajú za škodu, ktorá vznikne druhej zmluvnej strane na základe tohto vyhlásenia.
13. Neoddeliteľnou súčasťou tejto zmluvy sú alebo sa postupne stanú:

Príloha č. 1 – Návrh na plnenie kritéria

Príloha č. 2 – Špecifikácia

Príloha č. 3 – Zoznam subdodávateľov

Príloha č. 4 – Zoznam zodpovedných osôb kupujúceho

Príloha č. 5 – Zoznam čerpacích staníc

V .................................. dňa: V Banskej Bystrici dňa:

**Za predávajúceho: Za kupujúceho:**

............................................................ ...........................................................

 Ing. Martin Turčan

 predseda predstavenstva

 Banskobystrickej regionálnej správy ciest, a. s.

 ..........................................................

 **Ing. Róbert Machala**

 podpredseda predstavenstva Banskobystrickej regionálnej správy ciest, a. s.